Man vas ná moord in Shoprite-winkelFoto: Twitter ŉ Verdagte is in hegtenis geneem in verband met Sondagoggend se rooftog by die Shoprite-winkel in Zweletemba, Worcester, waartydens die winkel se bestuurder doodgeskiet is. Volgens sers. Noloyiso Rwexana, woordvoerder van die polisie, het ŉ intelligensiegedrewe operasie deur die polisie van Stellenbosch en Worcester gelei tot die inhegtenisneming van die verdagte by sy huis in Watergang Kayamandi buite Stellenbosch. “Die verdagtes was nie tuis nie, maar het kort daarna daar aangekom en is in hegtenis geneem. Sy huis is deursoek en daar is op ŉ 9 mm-pistool en ammunisie asook kontant en ŉ selfoon wat tydens die rooftog gesteel is, beslag gelê.” Die 49-jarige verdagte sal na verwagting Dinsdag in die Stellenbosch-landdroshof verskyn. Volgens Rwexana is die polisie op die spoor van die ander verdagtes. Die rooftog het omstreeks 06:00 plaasgevind kort nadat Beatrice Manuel, die takbestuurder van die Shoprite, vir werk opgedaag het. Drie gewapende mans het die winkel binnegekom en Manuel doodgeskiet voor hulle met gesteelde goedere op die vlug geslaan het. Die Shoprite-groep het intussen gesê die winkel is tot verdere kennisgewing gesluit. “Die Shoprite-groep betreur die toenemende vlakke van geweld en voorvalle van misdaad in sy gemeenskappe. Dit voorkom dat gewone burgers in vrede met hul daaglikse lewe kan voortgaan en sake in openbare plekke doen. Sodoende word hulle dus van hul veiligheid ontneem.” Shoprite het sy meegevoel met Manuel se familie en kollegas betuig en gesê berading word aan die familie en werknemers van die winkel verskaf.